দাপুটে জয়ে মোহামেডানকে চাপে রাখল মেরিনার্স
সন্দিপ চিরমাকো ও সোহানুর রহমান সবুজ করলেন হ্যাটট্রিক। জালের দেখা পেলেন মঈনুল ইসলাম কৌশিক, ফজলে রাব্বী। অ্যাজাক্স স্পোর্টিংকে উড়িয়ে মোহামেডানকে চাপে রাখার কাজটি সেরে নিল মেরিনার ইয়াংস।মওলানা ভাসানী জাতীয় হকি স্টেডিয়ামে বুধবার প্রিমিয়ার ডিভিশন হকি লিগের সুপার সিক্সের ম্যাচে অ্যাজাক্সকে ৯-২ গোলে হারায় মেরিনার্স। প্রথম পর্বের দেখায় তাদের বিপক্ষে ৪-৩ গোলে জিতেছিল শিরোপাধারীরা। সুপার সিক্সে টানা চার জয় পেল মেরিনার্স। ঊষা ক্রীড়া চক্রকে ৫-৩ গোলে হারিয়ে শুরুর পর আবাহনীকে ২-১ ও মোহামেডানকে ৩-২ ব্যবধানে হারিয়েছিল তারা। ১৪ ম্যাচে আবাহনীর মতো মেরিনার্সেরও পয়েন্ট ৩৪। ১ পয়েন্ট বেশি নিয়ে শীর্ষে রয়েছে মোহামেডান।
প্রথম মিনিটেই সন্দিপের ফিল্ড গোলে এগিয়ে যায় মেরিনার্স। পঞ্চম মিনিটে কৌশিকের রিভার্স হিটে ব্যবধান হয় দ্বিগুণ। আক্রমণের ধারা ধরে রেখে নবম মিনিটে সার্কেলের ভেতর থেকে রিভার্স হিটে ব্যবধান আরও বাড়ানো সুদিপ ২৩তম মিনিটে পূরণ করেন হ্যাটট্রিক। ৩৪তম মিনিটে নিখুঁত হিটে সবুজ খোলেন ব্যক্তিগত গোলের খাতা। ৪৫তম মিনিটে পেনাল্টি কর্নার থেকে এবং ৫৬তম মিনিটে পেনাল্টি স্ট্রোক থেকে হ্যাটট্রিক পূরণ করেন তিনি। ৫৯তম মিনিটে অ্যাজাক্সের জালে শেষ গোলটিও করেন সবুজ। এর আগে মেরিনার্সের রাব্বী একবার পান জালের দেখা। ম্যাচজুড়ে কোণঠাসা থাকা অ্যাজাক্স নিজেদের প্রথম গোল পায় ৩৬তম মিনিটে, প্রমথ দেওয়ানের ফিল্ড গোলে। হারের ব্যবধান কমানো দ্বিতীয় গোলটি ইমতিয়াজ আহমেদ করেন ৫০তম মিনিটে।

প্রিমিয়ার ডিভিশন হকি লিগের পয়েন্ট টেবিলে মোহামেডানকে চাপে রাখার কাজটি আবাহনীর মতোই করে যাচ্ছে শিরোপাধারী মেরিনার ইয়াংস।